TRC ฟื้นตัวต่อเนื่อง! 2 เดือนวิ่งแล้ว41% โบรกฯชี้เก็งฯเตรียมเข้าประมูลงานใหญ่1.2 หมื่นลบ.
TRC ฟื้นตัวต่อเนื่อง! 2 เดือนวิ่งแล้ว 41% โบรกฯชี้เก็งฯเตรียมเข้าประมูลงานใหญ่ 1.2 หมื่นลบ. โดย ณ เวลา 11.57 น. อยู่ที่ระดับ 0.55 บาท บวก 0.07 หรือ 14.58% ด้วยมูลค่าซื้อขาย 65.46 ล้านบาท
20 ก.ย. 2561

ผู้สื่อข่าวรายงานว่า บริษัท ทีอาร์ซี คอนสตรัคชั่น จำกัด (มหาชน) หรือ TRC ณ เวลา 11.57 น. อยู่ที่ระดับ 0.55 บาท บวก 0.07 หรือ 14.58% ด้วยมูลค่าซื้อขาย 65.46 ล้านบาท ราคาหุ้นวิ่งขึ้นต่อเนื่องในช่วงกว่า 2 เดือน โดยนับตั้งแต่หุ้นปรับตัวจากระดับ 0.39 บาท เมื่อวันที่ 29 มิ.ย.61 จนถึงล่าสุดหุ้นปรับตัวขึ้นแล้ว 41.02%

อนึ่งก่อนหน้านี้ นายประกิต สิริวัฒนเกตุ ผู้อำนวยการฝ่ายวิเคราะห์หลักทรัพย์ บล.กสิกรไทย เปิดเผยว่า ราคาหุ้น TRC ปรับตัวขึ้นน่าจะมีปัจจัยมาจากนักลงทุนเข้าเก็งกำไรในระยะสั้น เนื่องจากบริษัทเข้าประมูลงานโครงการขนาดใหญ่จำนวน 5 โครงการ มูลค่าราว 1.2 หมื่นล้านบาทที่จะทยอยทราบผลตั้งแต่ปลายปีนี้ไปจนถึงปี 62
แต่อย่างไรก็ตาม บล.กสิกรไทยยังคงแนะนำแค่ “ถือ”เนื่องจากโครงการก่อสร้างเหมืองโปแตชที่ได้เลื่อนออกไป รวมไปถึงการปรับลดมูลค่าโครงการ Transmission pipeline ของ บมจ.ปตท.(PTT)
ทั้งนี้ บทวิเคราะห์ของ บล.กสิกรไทย ระบุว่าได้ปรับลดราคาเป้าหมายหุ้น TRC เป็น 0.46 บาท จากการนำมูลค่างานเหมืองโปแตซ APOT ทั้งจำนวน 2.37 พันล้านบาทออก และปรับลดมูลค่างาน Transmission pipeline ของ PTT จำนวน 487.24 ล้านบาทจากการประมาณการณ์รายได้ในปี 61-63 ทำให้กำไรสุทธิของลดลงเป็น 52,185,165 ล้านบาทตามลำดับ และปรับลดประมาณการณ์ gross profit margin ในปี 61 เป็น 15% จาก 17.3%
โดย TRC วางแผนที่จะเข้าร่วมประมูลงาน 1.25 หมื่นล้านบาท ซึ่งจะรู้ผลในปลายปี 61 ถึงต้นปี 62 นอกจากนี้ โครงการเหมืองโปแตซ APOT เหมือนกลับไปสู่จุดเริ่มต้นที่ได้รับหนังสือเริ่มการลงทุนเมื่อปี 59 เนื่องจากต้องกลับไปเริ่มกระบวนหาแหล่งเงินกู้ใหม่จากสถาบันการเงิน